## Zakon o posebnom porezu na bezalkoholna pića (pročišćeni tekst)

### NN 136/2002 (21.11.2002.), Zakon o posebnom porezu na bezalkoholna pića (pročišćeni tekst)

# ODBOR ZA ZAKONODAVSTVO HRVATSKOGA SABORA

2201

Na
temelju članka 59. Poslovnika Hrvatskoga sabora, Odbor za zakonodavstvo
Hrvatskog sabora na 89. sjednici održanoj 14. studenoga 2002. godine, utvrdio
je pročišćeni tekst Zakona o posebnom porezu na bezalkoholna pića.

Pročišćeni tekst Zakona o posebnom porezu na
bezalkoholna pića obuhvaća Zakon o posebnom porezu na bezalkoholna pića
(»Narodne novine«, br. 51/94.) te njegove izmjene i dopune objav­ljene u
»Narodnim novinama«, br. 139/97., 127/00. i 107/01. u kojima je naznačeno
vrijeme njihova stupanja na snagu.

Klasa: 410-19/01-01/07
Zagreb, 15. studenoga 2002.

Predsjednik
Odbora za zakonodavstvo
Hrvatskoga sabora
**Josip** **Leko****, dipl****. iur****.,** v. r.

## ZAKON

### O POSEBNOM POREZU NA BEZALKOHOLNA PIĆA (pročišćeni tekst)

I.
TEMELJNE ODREDBE

Članak 1.

Ovim se Zakonom uređuje plaćanje posebnog poreza na
bezalkoholna pića koja se proizvode ili uvoze u carinsko područje Republike
Hrvatske.

Članak 2.

Posebni porez na bezalkoholna pića prihod je državnog
proračuna.

II.
PREDMET OPOREZIVANJA

Članak 3.

(1) Predmet oporezivanja su bezalkoholna pića koja se
proizvode na teritoriju Republike Hrvatske ili se uvoze u carinsko područje
Republike Hrvatske.

(2) Predmet oporezivanja su i praškovi i pastile
(dehidrirani praškasti proizvodi) namijenjeni za pripremu osvježavajućih
bezalkoholnih pića čijim se otapanjem u vodi prema uputi na deklaraciji
dobivaju osvježavajuća bezalkoholna pića.

(3) Bezalkoholnim pićima smatraju se osvježavajuća
bez­alkoholna pića od voćnog soka, voćne baze, biljnih ekstrakata, žitarica ili
sirutke, umjetna osvježavajuća bezalkoholna pića i niskoenergetska osvježavajuća
bezalkoholna pića, te sirupi namijenjeni za proizvodnju ili pripremu osvježavajućih
pića, prema Pravilniku o temeljnim zahtjevima za osvježavajuća bezalkoholna
pića i soda-vodu.

(4) Domaće i uvozne: prirodne mineralne gazirane i
negazirane vode, stolne vode i 100% prirodni sokovi, voda za piće te domaće i
uvozne izvorske vode koje se isporučuju u pakovinama, ne smatraju se
bezalkoholnim pićima u smislu ovoga Zakona.

III.
POREZNI OBVEZNIK

Članak 4.

(1) Obveznikom posebnog poreza na bezalkoholna pića
smatraju se pravne i fizičke osobe koje proizvode ili daju proizvoditi
bezalkoholna pića za svoj račun te osobe koje u carinsko područje Republike
Hrvatske uvoze, unose ili primaju bezalkoholna pića, osim osoba i količina koje
su, prema posebnim propisima, oslobođene od plaćanja carine.

(2) Proizvođačem bezalkoholnih pića, u smislu ovoga
Zakona, smatraju se pogoni i postrojenja za proizvodnju, obradu, uskladištenje
i punjenje bezalkoholnih pića, skladišta za sastojke namijenjene proizvodnji i
obradi bezalkoholnih pića kao i za natočena bezalkoholna pića, radionice za održavanje
pogona i upravu, potom prostorije i površine za manipulaciju i transport te
druge s njima povezane površine i uređaji ako se koriste u svrhu proizvodnje
bezalkoholnih pića.

(3) Uvoznikom bezalkoholnih pića smatra se fizička
ili pravna osoba koja uvozi bezalkoholna pića u količini većoj od količine
bezalkoholnih pića koja je oslobođena od plaćanja carine.

(4) Ako se bezalkoholna pića, sirupi, praškovi i
pastile za osvježavajuća bezalkoholna pića uvoze u svoje ime a za tuđi račun,
tada je korisnik uvoza obveznik posebnog poreza.

(5) Iznimno od odredbi stavka 1. ovoga članka, ako
proizvođači osvježavajućih bezalkoholnih pića nabavljaju ili uvoze sirupe,
praškove i pastile uz izjavu dobavljaču, odnosno carinarnici da te proizvode
nabavljaju kao reprodukcijski materijal za proizvodnju tih pića, ne obračunava
se i ne plaća posebni porez. Ostale pravne i fizičke osobe koje nabavljaju,
odnosno uvoze sirupe, praškove i pastile a ne smatraju se proizvođačima u
smislu ovoga Zakona, obveznici su posebnog poreza pri nabavi, odnosno uvozu tih
proizvoda.

Članak 5.

(1) Obveza obračunavanja posebnog poreza na bezalkoholna
pića obavlja se u trenutku:

1. isporuke bezalkoholnih pića iz proizvodnje,
odnosno skla­dišta proizvođača,

2. uvoza bezalkoholnih pića,

3. manjka bezalkoholnih pića kod poreznog obveznika,
osim manjka uzrokovanog višom silom,

4. tehnološkoga, skladišnog i transportnog kala,
rastepa, lo­ma i kvara zapisnički utvrđenog u proizvodnji u iznosu više od 0,5%
po hektolitru,

5. pri uzimanju bezalkoholnih pića za vlastitu
krajnju po­trošnju.

(2) Pod višom silom, u smislu ovoga Zakona,
razumijevaju se elementarne nepogode (poplave, požar, potres i dr.), i ratna
razaranja što se utvrđuje očevidnikom mjerodavnog tijela ili mjerodavne
carinarnice.

IV.
POREZNA OSNOVICA

Članak
6.

(1)
Posebni porez na bezalkoholna pića plaća se po hektolitru proizvedenog ili
uvezenoga bezalkoholnog pića.

(2) Ako
se bezalkoholna pića isporučuju u drugim mjernim jedinicama (1 l,  0,5 l,
0,3 l i dr.) isporučene se količine, radi obračuna posebnog poreza na
bezalkoholna pića, preračunavaju u hektolitre.

(3) Ako
se uvoze ili nabavljaju sirupi, praškovi
i pastile za osvježavajuća bezalkoholna pića, plaća se posebni porez na
količinu osvježavajućega bezalkoholnog pića koji se dobije nakon otapanja u
vodi prema priloženoj uputi.

V.
VISINA POREZA

Članak
7.

Posebni
porez plaća se u iznosu od 40,00 kuna po hektolitru domaćeg i uvoznoga osvježavajućega
bezalkoholnog pića.

VI.
NASTANAK POREZNE OBVEZE

Članak 8.

(1) Obveza obračuna posebnog poreza na bezalkoholna
pića nastaje u trenutku otpreme (izlaska) bezalkoholnih pića iz pogona ili
postrojenja za proizvodnju bezalkoholnih pića proizvođača iz članka 4. ovoga
Zakona.

(2) Ako se bezalkoholna pića isporučuju iz
proizvodnje u punionice proizvođača izvan mjesta proizvodnje ili u
distribucijski centar proizvođača, obveza obračuna posebnog poreza na
bezalkoholna pića nastaje u trenutku isporuke bezalkoholnih pića iz tih
objekata.

(3) Pri uvozu bezalkoholnih pića obveza obračuna
posebnog poreza na bezalkoholna pića nastaje u trenutku carinjenja.

(4) Obveza obračuna posebnog poreza na bezalkoholna
pića nastaje pri uzimanju bezalkoholnih pića za vlastitu krajnju potrošnju,
utvrđivanja manjka te tehnološkog, skladišnog i transportnog kala, rastepa i
loma u visini utvrđenoj člankom 5. stav­kom 1. točkom 4. ovoga Zakona.

(5) Pri uvozu bezalkoholnih pića iz stavka 3. ovoga
članka posebni porez obračunava i naplaćuje ovlaštena carinarnica u skladu s
propisima o postupku obračuna i naplate carine.

VII.
DOSPIJEĆE PLAĆANJA POREZA

Članak
9.

(1)
Posebni porez na bezalkoholna pića plaća se u roku od 30 dana od dana otpreme
(izlaska) bezalkoholnih pića iz poduzeća ili objekata navedenih u članku 8.
stavku 1. i 2. ovoga Zakona.

(2) Pri
uvozu posebni porez na bezalkoholna pića obra­čunava i naplaćuje carinarnica
koja provodi carinski postupak zajedno s obračunom i naplatom carinskoga duga,
prema propisima o obračunu i naplati carinskoga duga.

VIII.
IZVJEŠĆIVANJE

Članak
10.

(1)
Porezni obveznici iz članka 4. ovoga Zakona obvezni su carinarnici mjesno nadležnoj
prema svome sjedištu, dostaviti podatke:

1. o
proizvodnim kapacitetima i njihovim promjenama,

2. o
proizvedenim i isporučenim bezalkoholnim pićima te bezalkoholnim pićima na
zalihi i u proizvodnji po pogonima, skladištima ili drugim proizvodnim ili
poslovnim mjestima,

3. o
obračunanom i uplaćenom posebnom porezu na bezal­koholna pića.

(2) Za pogone, odnosno proizvodne ili poslovne
jedinice izvan sjedišta poreznog obveznika podaci se dostavljaju nadležnoj
carinarnici prema sjedištu poreznog obveznika.

(3) Uvoznici bezalkoholnih pića obvezni su voditi
evidenciju te izvješćivati nadležnu carinarnicu prema svome sjedištu o uvozu
bezalkoholnih pića, o zalihama bezalkoholnih pića u carinskome skladištu i
slobodnoj zoni, o otpremi (izlasku) bezalkoholnih pića iz carinskog skladišta i
slobodne zone te o obračunu i uplati posebnog poreza na bezalkoholna pića.

(4) Podatke iz stavka 1. i 3. ovoga članka treba
dostaviti mjesečno do 15. u mjesecu za protekli mjesec i godišnje do 31.
siječnja tekuće godine za proteklu godinu.

(5) Godišnjem izvješću o proizvodnji, isporukama i
zalihama bezalkoholnih pića treba priložiti i popis (inventura) zaliha gotovih
bezalkoholnih pića na dan 31. prosinca prethodne godine.

IX.
POREZNI NADZOR

Članak 11.

(1) Nadzor o proizvedenim i isporučenim količinama
bezalkoholnih pića kod poreznih obveznika iz članka 4. ovoga Zakona obavlja
Carinska uprava prema mjestu proizvodnje, odnosno isporuke.

(2) Nadzor se obavlja tako što se uspoređuju količine
utro­šenih sirovina za proizvodnju bezalkoholnih pića s isporu­čenom količnim
bezalkoholnog pića i zatečenom količinom na zalihi.

(3) Proizvode iz članka 3. ovoga Zakona, obveznici
posebnog poreza kao i sve druge pravne i fizičke osobe, ne smiju prodavati na
mjestima koja su određena kao tržnice i mjesta gdje se može prigodno trgovati,
odnosno na otvorenim mjestima na kojima ne postoji obveza evidentiranja
gotovinskog prometa preko naplatnih uređaja ili izdavanja računa u smislu
Zakona o porezu na dodanu vrijednost, osim u okviru pružanja ugostiteljskih
usluga i prodaju putem automata.

Članak 12.

Pravilnost primjene ovoga Zakona nadzire Carinska
uprava.

Članak 13.

(1) Glede žalbenog postupka, obnove postupka,
zastare, obračunavanja, naplate i povrata posebnog poreza na bezalkoholna pića
te vođenja prekršajnog postupka, primjenjuju se odredbe Općega poreznog zakona.

(2) Iznimno od odredbe stavka 1. ovoga članka, u
postupku naknadnog obračuna posebnog poreza na bezalkoholna pića postupa se
prema odredbama Carinskog zakona.

Članak 14.

Osoba koja je postala vlasnik pogona i postrojenja za
proizvodnju bezalkoholnih pića ili je takva postrojenja izradila ili na drugi
način osposobila za proizvodnju obvezna je o tome izvijestiti nadležnu
carinarnicu u roku od 8 dana od stjecanja odnosno izgradnje ili osposobljavanja
pogona za proizvodnju bezalkoholnih pića.

X.
OSLOBOĐENJA OD PLAĆANJA POSEBNOG POREZA

Članak 15.

(1) Od plaćanja posebnog poreza oslobađaju se:

1. bezalkoholna pića koja se izvoze uz dokaz o izvozu
(kopija izvozne carinske deklaracije s potvrdom nadležne carinarnice da je
obavljeno izvozno carinjenje i da su bezalkoholna pića napustila teritorij
Republike Hrvatske) i dokaz da je plaćanje iz inozemstva obavljeno u skladu s
deviznim i vanjskotrgovinskim propisima,

2. bezalkoholna pića koja se isporučuju iz
proizvodnje u distribucijske centre ili punionice proizvođača,

3. bezalkoholna pića koja se koriste za tehničke
probe ili u svrhu kontrole kvalitete,

4. bezalkoholna pića koja se smještaju u slobodne
zone radi izvoza, proizvodnje ili potrošnje te radi smještaja u carinska
skladišta, kao i na isporuke domaćega bezalkoholnog pića i isporuke uvoznoga
bezalkoholnog pića iz slobodnih zona i carinskih skladišta na prodajna mjesta u
međunarodnim zračnim lukama.

(2) Ako se izvezu bezalkoholna pića na koja je u
domaćem prometu plaćen posebni porez, izvoznik ima pravo na povrat plaćenoga
posebnog poreza.

(3) Zahtjev za povrat posebnog poreza na bezalkoholna
pića iz stavka 2. ovoga članka s dokazima o obavljenom izvozu i naplati iz
stavka 1. ovoga članka podnosi se nadležnoj carinarinici.

(4) Porezni obveznici koji ne naplate izvezena
bezalkoholna pića u roku od 120 dana od dana izvoza ili u tom roku ne osiguraju
dokaze o izvozu iz stavka 1. točka 1. ovoga članka, obvezni su obračunati i
uplatiti poseban porez istekom toga roka.

XI.
OVLAŠTENJA

Članak
16.

Ministar
financija donosi podrobnije propise o primjeni odredaba iz članka 7., 8., 9. i
10. ovoga Zakona.

XII.
KAZNENE ODREDBE

Članak 17.

(1) Novčanom kaznom u iznosu od 20.000,00 do
400.000,00 kuna kaznit će se za prekršaj porezni obveznik:

1. ako ne obračuna i ne uplati posebni porez na
isporučena bezalkoholna pića iz proizvodnje, odnosno skladišta (članak 5.
stavak 1. točka 1.),

2. ako ne obračuna i ne uplati posebni porez na
utvrđeni manjak bezalkoholnih pića preko dozvoljenog manjka uzrokovanog višom
silom (članak 5. stavak 1. točka 3.),

3. ako ne obračuna i ne uplati posebni porez na
tehnološki, skladišni i transportni kalo, rastep i lom na iznos utvrđen preko
propisanog (članak 5. stavak 1. točka 4.),

4. ako ne obračuna i ne uplati posebni porez na uzete
količine bezalkoholnih pića za vlastitu krajnju potrošnju (članak 5. stavak 1.
točka 5.),

5. ako pogrešno utvrdi poreznu osnovicu kod
preračunavanja isporučenih količina bezalkoholnih pića i drugih mjernih
jedinica u hektolitre (članak 6. stavak 2.),

6. ako
pogrešno utvrdi poreznu osnovicu kod utvrđivanja količine bezalkoholnih pića
koja se dobiju otapanjem u vodi i ako ne obračuna i ne uplati posebni porez
(članak 6. stavak 3.),

7. ako
ne plati posebni porez na bezalkoholna pića u propisanom roku (članak 9. stavak
1. i 2.),

8. ako
carinarnici ne dostavi ili u roku ne dostavi propisane podatke (članak 10.),

9. ako
carinarnici dostavi netočne propisane podatke (članak 10.),

10. ako
carinarnici ne dostavi ili u roku ne dostavi inventurno stanje zaliha (članak
10.),

11. ako
prodaje na mjestima koja su određena kao tržnice, gdje se može  prigodno trgovati, na otvorenim mjestima na
kojima ne postoji obveza evidentiranja gotovinskog prometa ili izdavanja računa
(članak 11. stavak 3.),

12. ako
kao vlasnik postrojenja ne izvijesti nadležnu carinarnicu o izgradnji ili
osposobljavanju postrojenja u propisanom roku (članak 14.),

13. ako
ne popiše zalihe uvoznih bezalkoholnih pića i na njih ne plati posebni porez
(članak 18. stavak 3.).

(2)
Novčanom kaznom u iznosu od 2.000,00 do 40.000,00 kuna za prekršaj iz stavka 1.
ovoga članka kaznit će se i odgovorna osoba poreznog obveznika.

XIII.
PRIJELAZNE ODREDBE

Članak
18.

(1)
Porez na promet sadržan u potraživanjima na dan početka primjene Zakona o
posebnom porezu na bezalkoholna pića (»Narodne novine«, br. 51/94.) plaća se
prema odredbama Zakona o porezu na promet proizvoda i usluga.

(2)
Korekcije cijena u trgovini zbog primjene Zakona o posebnom porezu na
bezalkoholna pića (»Narodne novine«, br. 51/94.) ne smiju utjecati na visinu
ukalkuliranog poreza.

(3)
Uvoznici bezalkoholnih pića popisat će zalihe bezal­ko­holnih pića na dan 30.
lipnja 1994. te na utvrđene zalihe obračunati i uplatiti poseban porez
najkasnije do 30. srpnja 1994.

Članak
19.

Danom
stupanja na snagu Zakona o posebnom porezu na bezalkoholna pića (»Narodne
novine«, br. 51/94.) prestaje važiti Uredba o posebnom porezu na bezalkoholna
pića (»Narodne novine«, br. 74/94.).

Članak
20.

Iznimno mjesečno izvješće za prosinac 2001. godine i godišnje izvješće za 2001. godinu podnosi se nadležnoj ispostavi Porezne uprave.

Pročišćeni tekst, NN 136/2002-2201